b"\n_START_ARTICLE_\nDauphin\n_START_PARAGRAPH_\nDauphin (officielt: Dauphin de Viennois, senere Dauphin de France) er en fransk kongelig titel, opkaldt efter landskabet Dauphin\xc3\xa9, hvis hersker havde b\xc3\xa5ret titlen. Fra 1349 var Dauphin titel p\xc3\xa5 den franske kronprins. Til hans undervisning blev en r\xc3\xa6kke klassikere omskrevet og renset for frivoliteter: til brug for dauphinen.\n_START_SECTION_\nHistorie\n_START_PARAGRAPH_\nDauphin var oprindelig titlen for de suver\xc3\xa6ne herskere over landskabet Dauphin\xc3\xa9. Da de havde residens i byen Vienne blev de ogs\xc3\xa5 kaldt Dauphin de Viennois. Den sidste af dem var Humbert 2. af Viennois. Da han nedlagde styret og gik i kloster kom b\xc3\xa5de landskabet og dets gamle herskeres titel til Frankrig i 1343._NEWLINE_Dauphin\xc3\xa9 havde l\xc3\xa6nge s\xc3\xa6rlige rettigheder. Landskabet blev styret under den franske krones overh\xc3\xb8jhed men havde udstrakt selvstyre under den prins af det franske kongehus, der havde det som apanage. Denne prins var som regel (og senere altid) den franske konges \xc3\xa6ldste s\xc3\xb8n. Han f\xc3\xb8rte landets gamle herskeres titel Dauphin._NEWLINE_Senere mistede Dauphin\xc3\xa9 efterh\xc3\xa5nden sine s\xc3\xa6rrettigheder og blev en mere almindelig provins i Frankrig, mens titlen Dauphin blev en nominel titel for den franske monarks \xc3\xa6ldste s\xc3\xb8n og tronarving. Efter Julirevolutionen i 1830 blev titlen afskaffet. Karl 10.s \xc3\xa6ldste s\xc3\xb8n, Ludvig Anton, Hertug af Angoul\xc3\xaame, var den sidste, der bar titlen Dauphin.\n_START_SECTION_\nIn usum Delphini\n_START_PARAGRAPH_\nTil brug for sin Dauphins uddannelse i de klassiske sprog lod Ludvig 14. udarbejde udgaver af de gr\xc3\xa6ske og latinske skribenter, der var omhyggeligt renset for alle anst\xc3\xb8delige steder. Denne udgave in usum Delphini (dansk: til Dauphinens brug) udkom 1674-1730 i 64 bind. Ogs\xc3\xa5 senere har man kaldt 'rensede' udgaver af problematiske v\xc3\xa6rker for in usum Delphini."